Հաստածղրիդ լայնացած

Հաստածղրիդ լայնացած (), հաստածղրիդների ընտանիքին պատկանող միջատ, որը գրանցված է Հայաստանի Հանրապետության Կարմիր գրքում։

Նկարագրություն 
Շատ խոշոր և ծանրաքաշ մարմնով ծղրիդ է, որի արուն ունի 55-65 մմ երկարություն, էգը՝ 41-70 մմ երկարություն, իսկ ձվադիրը՝ 11-13 մմ երկարություն։ Գունավորումը սև է՝ բրոնզագույն փայլով։ Առաջնամեջքի հետին մասը և փորիկի կողքերով ձգվող երկու երկայնակի զոլերը կանաչ են կամ կանաչագորշագույն։ Առաջնամեջքի եզրի տակ թաքնված վերնաթևերը խիստ թերզարգացած են։

Տարածվածություն
Տարածված է Փոքր Ասիայում, Հյուսիսարևմտյան Իրանում և Հայաստանում՝ Շիրակի (Արփի լճի հարակից տափաստաններ, Ամասիա քաղաքի շրջակայք), Կոտայքի (Հրազդան քաղաք, Ֆոնտան և Գառնի գյուղերի շրջակայք) և Գեղարքունիքի (Սեմյոնովկա գյուղի շրջակայք) մարզերում։

Էկոլոգիա 
Ապրում է ճիմածածկով լեռնատափաստաններում, ծովի մակարդակից 1500-2100 մ բարձրություններում։

Հաստածղրիդները բուսակեր են և բազմակեր։ Հուլիս-օգոստոս ամիսներին հանդիպող հասուն առանձնյակները սողում են ցերեկը՝ բացի ամենաշոգ ժամերից։

Պահպանություն 
Ընդհատված և ոչ մեծ արեալով հազվագյուտ տեսակ է, որը Բնության պահպանության միջազգային միության Կարմիր ցուցակում գրանցված է որպես խոցելի տեսակ։

Հյուսիսային Հայաստանում տեղ-տեղ բազմաքանակ է։ Կենտրոնական Հայաստանում հանդիպում է հազվադեպ և համարվում է նվազող թվաքանակով տեսակ։

Սպառնացող վտանգներից են՝ խոպան հողերի հերկումը և անասունների գերարածեցումը։

Տեսակը պահպանվում է «Արփի լիճ» ազգային պարկում։

Ծանոթագրություններ 

Կենդանիներ
Միջատներ
Խոցելի տեսակներ
ՀՀ Կարմիր գրքում գրանցված կենդանիներ